|  |
| --- |
| PATVIRTINTA |
| Klaipėdos miesto savivaldybės |
| tarybos 2020 m. sausio 30 d. |
| sprendimu Nr. T2-22 |

**KLAIPĖDOS MIESTO SAVIVALDYBĖS TAUTINIŲ KULTŪRŲ CENTRO**

**NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės tautinių kultūrų centras (toliau – Tautinių kultūrų centras) yra savivaldybės biudžetinė įstaiga.

2. Tautinių kultūrų centro steigėja ir savininkė yra Klaipėdos miesto savivaldybės taryba (toliau – Savivaldybės taryba).

3. Įstaigos pavadinimas – Klaipėdos miesto savivaldybės tautinių kultūrų centras.

4. Teisinė forma – biudžetinė įstaiga.

5. Įstaigos buveinė: K. Donelaičio g. 6B, Klaipėda, Lietuvos Respublika.

6. Tautinių kultūrų centras yra viešasis juridinis asmuo, turintis ūkinį, finansinį, organizacinį ir teisinį savarankiškumą, savo antspaudą, sąskaitas bankuose.

7. Tautinių kultūrų centras savo veikloje vadovaujasi Lietuvos Respublikos Konstitucija, Lietuvos Respublikos biudžetinių įstaigų, Lietuvos Respublikos kultūros centrų ir kitais įstatymais, Lietuvos Respublikos Vyriausybės nutarimais, Lietuvos Respublikos kultūros ministerijos teisės aktais, Savivaldybės tarybos sprendimais, Klaipėdos miesto savivaldybės mero (toliau – Savivaldybės meras) potvarkiais, Klaipėdos miesto savivaldybės administracijos direktoriaus (toliau – Savivaldybės administracijos direktorius) įsakymais ir šiais nuostatais.

8. Tautinių kultūrų centro ūkiniai metai sutampa su kalendoriniais metais.

9. Tautinių kultūrų centro veikla yra neterminuota.

**II SKYRIUS**

**ĮSTAIGOS VEIKLOS TIKSLAI IR FUNKCIJOS**

10. Tautinių kultūrų centro veiklos tikslai:

10.1. sudaryti sąlygas tautinių kultūrų pažinimui, tautinių mažumų savitumo išsaugojimui, jų kultūrinei veiklai ir meninei saviraiškai;

10.2 siekti visaverčio tautinių mažumų integravimosi į miesto gyvenimą, puoselėti gyventojų tautinę toleranciją ir daugiataučio miesto įvairių kultūrų tradicijas.

11. Tautinių kultūrų centras, įgyvendindamas tikslus, atlieka šias funkcijas:

11.1. inicijuoja, koordinuoja bei įgyvendina tautinių mažumų kultūrinius projektus;

11.2. organizuoja tautinių kultūrų mėgėjų meno kolektyvų, studijų, būrelių veiklą;

11.3. organizuoja atmintinų datų, kalendorinių švenčių paminėjimą, tradicines šventes, festivalius, koncertus, parodas ir kt.;

11.4. organizuoja mokslines kultūrines konferencijas, seminarus, paskaitas, diskusijas ir kitus renginius, skirtus tautinių mažumų kultūrai, istorijai, etnologijai bei šiandienos problemų tyrimams ir pristatymui;

11.5. teikia neformaliojo ugdymo paslaugas, didina jų įvairovę, prieinamumą ir kokybę bei skatina formaliojo mokymo efektyvumą integruojant įstaigos išteklius bei paslaugas į formaliojo švietimo procesus ir priemones, rengia ir įgyvendina edukacines bei neformaliojo ugdymo programas, kalbų mokymo kursus įvairių amžiaus grupių žmonėms;

11.6. padeda tautinėms mažumoms užmegzti ir palaikyti ryšius su etninėmis tėvynėmis;

11.7. kaupia, sistemina ir platina medžiagą apie Klaipėdos miesto tautines mažumas;

11.8. konsultuoja ir teikia informaciją apie tautines kultūras;

11.9. rengia ir leidžia leidinius apie tautinių mažumų kultūrą bei tradicijas;

11.10. atlieka kitas teisės aktų nustatytas funkcijas.

12. Įstaigos veiklos kodai pagal Ekonominės veiklos rūšių klasifikatorių yra:

- kultūrinis švietimas – 85.52;

- kita pramogų ir poilsio organizavimo veikla – 93.29.

**III SKYRIUS**

**ĮSTAIGOS SAVININKO TEISĖS IR PAREIGOS**

13. Tautinių kultūrų centro savininkas turi šias teises: ir pareigas:

13.1. tvirtinti, keisti ir papildyti Tautinių kultūrų centro nuostatus;

13.2. nustatyti paslaugų kainas, tarifus;

13.3. priimti sprendimus dėl Tautinių kultūrų centro direktoriaus skyrimo į pareigas ir atleidimo iš jų įstatymų nustatyta tvarka;

13.4. nustatyti Tautinių kultūrų centro direktoriaus atlyginimą, vadovaudamasis Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais;

13.5. gauti iš Tautinių kultūrų centro direktoriaus informaciją apie įstaigos veiklą;

13.6. analizuoti ir kontroliuoti Tautinių kultūrų centro veiklą bei rengti reglamentuojančių teisės aktų projektus ir nustatyta tvarka juos tvirtinti;

13.7. koordinuoti Tautinių kultūrų centro dalyvavimą tarptautinėse kultūrinėse programose;

13.8. organizuoti Tautinių kultūrų centro kultūros ir meno darbuotojų kvalifikacijos kėlimą ir atestavimą, vadovaujantis Lietuvos Respublikos kultūros ministro įsakymu patvirtintais Valstybės ir savivaldybės kultūros centrų kultūros ir meno darbuotojų atestavimo nuostatais;

13.9. suteikti Tautinių kultūrų centrui kategoriją;

13.10. reorganizuoti ir likviduoti Tautinių kultūrų centrą;

13.11. informuoti Lietuvos Respublikos kultūros ministeriją apie Tautinių kultūrų centro steigimą, pertvarkymą, reorganizavimą ar likvidavimą.

14. Tautinių kultūrų centro savininkas gali turėti kitų teisių ir pareigų, jei jos neprieštarauja Lietuvos Respublikos įstatymams ir kitiems teisės aktams.

**IV SKYRIUS**

**ĮSTAIGOS TEISĖS IR PAREIGOS**

15. Vykdydamas nuostatuose numatytą veiklą, Tautinių kultūrų centras turi šias teises:

15.1. nustatyti vidaus organizacinę struktūrą ir pasirinkti kūrybinius darbuotojus strateginiams įstaigos planams įgyvendinti;

15.2. suderinęs su steigėju, steigti padalinius ir filialus;

15.3. plėtoti kūrybinius ryšius su Lietuvos ir užsienio valstybių partneriais;

15.4. sudaryti nuolatines ir laikinas ekspertų komisijas, darbo grupes ar pasitelkti pavienius konsultantus svarbiems tautinių mažumų kultūros klausimams spręsti;

15.5. nustatyta tvarka įsigyti autorių teises į meno kūrinius;

15.6. teikti mokamas ir nemokamas paslaugas;

15.7. įsigyti ilgalaikį ir trumpalaikį turtą, sudaryti sutartis, prisiimti įsipareigojimus;

15.8. atsiskaityti už pateiktas prekes ir atliktus darbus bei paslaugas bet kuria sutarta forma, neprieštaraujančia Lietuvos Respublikos įstatymams ir kitiems teisės aktams;

15.9. gauti paramą;

15.10. turėti einamąsias sąskaitas viename iš Lietuvos Respublikos bankų.

16. Tautinių kultūrų centro pareigos:

16.1. vykdyti tik nuostatuose nustatytą veiklą bei kitus steigėjo pavedimus, susijusius su įstaigos funkcijų įgyvendinimu;

16.2. rengti ir teikti steigėjui tvirtinti įstaigos strateginės veiklos planus;

16.3. teisės aktų nustatyta tvarka teikti Juridinių asmenų registro tvarkytojui duomenis apie šio registro objektus;

16.4. vykdyti įsipareigojimus pagal sudarytas sutartis;

16.5. siūlyti steigėjui tvirtinti mokamų paslaugų kainas ir tarifus;

16.6. teikti steigėjui ir kitoms įstatymų nustatytoms institucijoms savo veiklos ataskaitas bei garantuoti Tautinių kultūrų centro finansinių ir statistinių ataskaitų teisingumą;

16.7. naudoti iš savivaldybės biudžeto arba iš Lietuvos valstybės biudžeto gaunamas lėšas tik Tautinių kultūrų centro nuostatuose numatytiems tikslams vykdyti;

16.8. teikti informaciją miesto gyventojams apie tautinių mažumų būklę ir veiklą mieste;

16.9. užtikrinti lankytojų saugumą ir darbuotojų saugias darbo sąlygas;

16.10. sudaryti sąlygas Tautinių kultūrų centro darbuotojams kelti kvalifikaciją.

17. Tautinių kultūrų centras gali turėti ir kitų teisių ir pareigų, jeigu jos neprieštarauja Lietuvos Respublikos įstatymams ir kitiems teisės aktams.

**V SKYRIUS**

**ĮSTAIGOS DARBO ORGANIZAVIMAS**

18. Tautinių kultūrų centro vadovą (direktorių) teisės aktų nustatyta tvarka skiria į pareigas ir atleidžia iš jų, įgyvendina funkcijas, susijusias su darbo santykiais, Lietuvos Respublikos darbo kodekso ir kitų teisės aktų nustatyta tvarka Savivaldybės meras arba Savivaldybės mero pareigas laikinai einantis Savivaldybės tarybos narys.

19. Kvalifikacinius reikalavimus kultūros centrų vadovams nustato Lietuvos Respublikos kultūros ministerija.

20. Tautinių kultūrų centro direktorius yra vienasmenis įstaigos valdymo organas, per kurį Tautinių kultūrų centras įgyja teises, prisiima pareigas ir jas įgyvendina.

21. Tautinių kultūrų centro direktoriaus teisės ir pareigos:

21.1. vadovauti Tautinių kultūrų centrui, organizuoti jo darbą ir atsakyti už funkcijų vykdymą;

21.2. neviršijant Savivaldybės administracijos direktoriaus nustatyto didžiausio leistino pareigybių skaičiaus ir asignavimų valdytojo skiriamų lėšų darbo užmokesčiui, tvirtinti Tautinių kultūrų centro organizacinę struktūrą ir pareigybių sąrašą;

21.3. teisės aktų nustatyta tvarka nustatyti Tautinių kultūrų centro darbuotojų darbo apmokėjimo tvarką ir užmokestį, neviršijant steigėjo patvirtinto darbo užmokesčio fondo, sudaryti su darbuotojais darbo sutartis ir jas nutraukti įstatymų nustatyta tvarka;

21.4. tvirtinti Tautinių kultūrų centro vidaus tvarkos taisykles, darbuotojų pareigybių aprašymus ir kitus dokumentus;

21.5. skirti drausmines nuobaudas įstaigos darbuotojams, juos skatinti, organizuoti jų atestavimą, suteikti atostogas, siųsti į komandiruotes;

21.6. tvirtinti Tautinių kultūrų centro pajamų ir išlaidų sąmatas;

21.7. atsakyti už perduoto patikėjimo teise ir Tautinių kultūrų centro įsigyto turto tinkamą naudojimą ir išsaugojimą;

21.8. pagal kompetenciją leisti įsakymus, kitus tvarkomuosius dokumentus, tikrinti, kaip jie vykdomi;

21.9. užtikrinti, kad Tautinių kultūrų centro veikloje būtų laikomasi įstatymų, vykdomi Lietuvos Respublikos Vyriausybės nutarimai ir kiti teisės aktai, steigėjo bei Lietuvos Respublikos kultūros ministro įsakymai;

21.10. teisės aktų nustatyta tvarka atstovauti Tautinių kultūrų centrui valstybės ir kitose institucijose, dalyvauti, formuojant ir įgyvendinant savivaldybės bei respublikinių organizacijų tautinių kultūrų politiką;

21.11. turėti kitų teisių ir pareigų, kurios neprieštarauja Lietuvos Respublikos įstatymams, kitiems teisės aktams.

22. Tautinių kultūrų centro direktorius kasmet teikia metinę įstaigos veiklos ataskaitą Savivaldybės tarybos reglamento nustatyta tvarka.

**VI SKYRIUS**

**DARBO SANTYKIAI, DARBUOTOJŲ PRIĖMIMO Į DARBĄ TVARKA IR DARBO APMOKĖJIMAS**

23. Tautinių kultūrų centro darbuotojų darbo santykius, priėmimo į darbą tvarką ir darbo apmokėjimą reglamentuoja Lietuvos Respublikos darbo kodeksas, Lietuvos Respublikos kultūros centrų įstatymas ir kiti tesės aktai.

24. Su Tautinių kultūrų centro darbuotojais sudaromos neterminuotos, terminuotos ir laikinosios darbo sutartys.

25. Tautinių kultūrų centro kultūros ir meno darbuotojus Lietuvos Respublikos kultūros ministerijos nustatyta tvarka atestuoja steigėjas.

**VII SKYRIUS**

**ĮSTAIGOS TURTAS IR LĖŠOS**

26. Tautinių kultūrų centrui priklausantis turtas valdomas, naudojamas ir juo disponuojama patikėjimo teise.

27. Tautinių kultūrų centras nereikalingą arba netinkamą (negalimą) naudoti turtą panaudoja ir nurašo Lietuvos Respublikos įstatymų nustatyta tvarka.

28. Tautinių kultūrų centro lėšas sudaro:

28.1. Klaipėdos miesto savivaldybės biudžeto lėšos;

28.2. fizinių ir juridinių asmenų parama;

28.3. pajamos, gautos už teikiamas paslaugas:

- koncertinių, pramoginių, edukacinių renginių, švenčių organizavimą;

- tautinių kultūrų kursų, studijų, stovyklų rengimą;

- parduotus bilietus į renginius;

- ilgalaikę ir trumpalaikę patalpų bei kito turto nuomą;

- sceninių drabužių nuomą;

- vaizdo ir garso įrašų darymą;

- tautinių kultūrų medžiagos (metodinės, informacinės, mokslinės literatūros, reprezentacinių, periodinių leidinių, vaizdinių ir mokymo priemonių, garso ir vaizdo įrašų) rengimą spaudai ir leidybai;

28.4. kitos teisėtai įgytos lėšos ir turtas.

29. Tautinių kultūrų centro lėšos naudojamos šiuose nuostatuose numatytai veiklai, vadovaujantis Tautinių kultūrų centro direktoriaus patvirtintomis sąmatomis.

30. Lėšas, gautas kaip paramą, Tautinių kultūrų centras naudoja savo funkcijoms vykdyti arba paramos teikėjo nurodymu nuostatuose numatytai veiklai.

**VIII SKYRIUS**

**ĮSTAIGOS TARYBA BEI JOS SUDARYMO TVARKA**

31. Tautinių kultūrų centre 3 (trejų) metų laikotarpiui iš 5 (penkių) narių sudaroma kolegiali, patariamojo balso teisę turinti Tautinių kultūrų centro taryba. Tautinių kultūrų centro vadovas (direktorius) negali vadovauti Tautinių kultūrų centro tarybai.

32. Tautinių kultūrų centro tarybą sudaro 2 (du) steigėjo (Savivaldybės tarybos ir Savivaldybės administracijos) ir 2 (du) Tautinių mažumų tarybos, sudarytos prie Savivaldybės tarybos, deleguoti atstovai, 1 (vienas) Tautinių kultūrų centro deleguotas atstovas. Tautinių kultūrų centro tarybos nariu gali būti išrinktas ir ne Tautinių kultūrų centro darbuotojas.

33. Tautinių kultūrų centro taryba:

33.1. svarsto ir vertina sezonines ir perspektyvines kūrybinės veiklos programas bei jų įgyvendinimo rezultatus;

33.2. aptaria naujausias kultūrines programas ir teikia siūlymus dėl jų kokybės ir priežiūros;

33.3. svarsto kitus aktualius kūrybinės, administracinės veiklos klausimus.

34. Tautinių kultūrų centro tarybos sudėtį ir darbo reglamentą tvirtina ir atšaukia Tautinių kultūrų centro vadovas (direktorius).

**IX SKYRIUS**

**ĮSTAIGOS VEIKLOS KONTROLĖ****IR AUDITAS**

35. Tautinių kultūrų centro finansinės veiklos kontrolę vykdo savininkas ir kitos valstybinės institucijos ar įstaigos įstatymų ir kitų teisės aktų nustatyta tvarka.

36. Tautinių kultūrų centro buhalterinę apskaitą vykdo Savivaldybės administracijos Finansų ir turto departamento Biudžetinių įstaigų centralizuotos apskaitos skyrius, vadovaudamasis Lietuvos Respublikos buhalterinės apskaitos įstatymu, Lietuvos Respublikos viešojo sektoriaus atskaitomybės įstatymu ir kitų teisės aktų nustatyta tvarka.

37. Tautinių kultūrų centro veiklos ir išorės finansinį auditą atlieka Savivaldybės kontrolierius (Kontrolės ir audito tarnyba).

38. Tautinių kultūrų centro vidaus auditą atlieka Savivaldybės administracijos Centralizuotas vidaus audito skyrius, vadovaudamasis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

**X SKYRIUS**

**BAIGIAMOSIOS NUOSTATOS**

39. Lietuvos Respublikos kultūros ministerijos nustatyta akreditavimo tvarka juridinį asmenį kultūros centru pripažįsta steigėjas.

40. Tautinių kultūrų centro akreditavimą, vadovaujantis Lietuvos Respublikos kultūros ministro įsakymu patvirtintais Kultūros centrų akreditavimo tvarkos nuostatais, vykdo steigėjo sudaryta komisija, į kurios sudėtį įeina ir Lietuvos Respublikos kultūros ministerijos atstovas.

41. Tautinių kultūrų centrą reorganizuoja arba likviduoja steigėjas Lietuvos Respublikos civilinio kodekso ar Lietuvos Respublikos biudžetinių įstaigų įstatymo nustatytais pagrindais Lietuvos Respublikos Vyriausybės nustatyta tvarka.

42. Vieši Tautinių kultūrų centro pranešimai skelbiami įstaigos interneto svetainėje ww.klaipedatkc.lt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_